ຕອນບ່າຍວັນທີ 11 ມິຖຸນາ 2020, ຢູ່ຫ້ອງວ່າການລັດຖະບານ, ທ່ານນາຍົກລັດຖະມົນຕີ ຫວຽດນາມ ຫງວຽນຊວັນຟຸກ ໄດ້ມີການໂອ້ລົມທາງໂທລະສັບກັບທ່ານ ນາຍົກລັດຖະມົນຕີ ຝລັ່ງ Edouard Philippe ເພື່ອແລກປ່ຽນບາງມາດຕະການຮ່ວມມືໃນການປ້ອງກັນ, ສະກັດກັ້ນໂລກລະບາດ Covid – 19 ແລະ ຊຸກຍູ້ການພົວພັນສອງຝ່າຍ.
ທີ່ການໂອ້ລົມທາງໂທລະສັບ, ການນຳສອງທ່ານໄດ້ຕີລາຄາບັນດາຄວາມຄືບໜ້າຢ່າງຕັ້ງໜ້າໃນການພົວພັນຄູ່ຮ່ວມມືຍຸດທະສາດລະຫວ່າງ ຫວຽດນາມ - ຝລັ່ງ ໃນໄລຍະທີ່ຜ່ານມາ ໃນບັນດາຂົງເຂດຄື: ການເມືອງ, ເສດຖະກິດ, ການຄ້າ, ການບິນ… ພ້ອມທັງເນັ້ນໜັກເຖິງຄວາມສາມາດບົ່ມຊ້ອນໃນການພັດທະນາການພົວພັນຮ່ວມມືສອງຝ່າຍໃນໄລຍະຈະມາເຖິງ.
ການນຳສອງທ່ານໄດ້ຕີລາຄາສູງບັນດາບາດກ້າວພັດທະນາການພົວພັນລະຫວ່າງ ຫວຽດນາມ ແລະ EU, ເປັນຕົ້ນແມ່ນການຊຸກຍູ້ຜັນຂະຫຍາ EVFTA ແລະ EVIPA. ທ່ານນາຍົກລັດຖະມົນຕີ ຫງວຽນຊວັນຟຸກ ໄດ້ສະແດງຄວາມຂອບໃຈຕໍ່ການສະໜັບສະໜູນຂອງລັດຖະບານຝລັ່ງ ໃນການນຳການພົວພັນລະຫວ່າງ ຫວຽດນາມ ແລະ EU ນັບມື້ນັບພັດທະນາຢ່າງຮອບດ້ານ, ທ່ານກໍ່ປະກາດວ່າ ຫວ່າງມໍ່ໆມານີ້, ສະພາແຫ່ງຊາດຫວຽດນາມ ໄດ້ເຫັນດີເປັນເອກະພາບຮັບຮອງເອົາສັນຍາ EVFTA ແລະ EVIPA, ເນັ້ນໜັກວ່າ EVFTA ແລະ EVIPA ຈະສ້າງກຳລັງໜູນໃໝ່ໃຫ້ແກ່ການພົວພັນເສດຖະກິດ, ການຄ້າ ແລະ ການລົງທຶນລະຫວ່ງ EU ແລະ ຫວຽດນາມເວົ້າລວມ ແລະ ຫວຽດນາມ ແລະ ຝລັ່ງເວົ້າສະເພາະ, ເປັນຕົ້ນແມ່ນໃນສະພາບການສອງຝ່າຍ ມານະພະຍາຍາມຟື້ນຟູການເຕີບໂຕ ພາຍຫຼັງຜົນກະທົບຈາກໂລກລະບາດ Covid – 19, ສະເໜີໃຫ້ສະພາແຫ່ງຊາດຝລັ່ງໃຫ້ສັດຕະຍາບັນ EVIPA ໂດຍໄວເພື່ອປະຕິບັດບັນດາຜົນປະໂຫຍດທີ່ມາຈາກສັນຍາປະກົດຜົນເປັນຈິງ.
ບຸນຄົງ